Broj: 711-I-330-M-11/19-03-11

Zagreb, 1. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Dražena Mufića, gradonačelnika Grada Vrbovsko, za davanjem mišljenja Povjerenstva**,na 37. sjednici, održanoj 1. veljače 2019.g., daje sljedeće:

**MIŠLJENJE**

1. **Grad Vrbovsko može stupiti u poslovni odnos, odnosno sklopiti ugovor o kupoprodaji klupa i koševa za otpad s Trgovačkim obrtom u vlasništvu supruge dužnosnika Dražena Mufića, gradonačelnika Grada Vrbovsko, sukladno Zakonu o javnoj nabavi i Pravilniku o jednostavnim nabavama Grada Vrbovskog, ukoliko dužnosnik postupi u skladu s uputama Povjerenstva iz ovog mišljenja.**
2. **Dužnosnik Dražen Mufić dužan se, u cilju zaštite vlastite vjerodostojnosti i očuvanja povjerenja građana u tijela javne vlasti, izuzeti od svakog pa i posrednog oblika sudjelovanja u postupku predmetne nabave klupa i koševa za otpad od strane Grada Vrbovskog.**
3. **Ukoliko Trgovački obrt u vlasništvu supruge dužnosnika Dražena Mufića, dostavi najpovoljniju ponudu za kupoprodaju klupa i koševa za otpad, dužnosnik je dužan navedenu okolnost deklarirati članovima Gradskog vijeća Grada Vrbovskog te istu okolnost javno objaviti na internetskim stranicama Grada Vrbovskog.**
4. **Dužnosnik je obvezan za eventualno potpisivanje ugovora o kupoprodaji klupa i koševa za otpad s Trgovačkim obrtom u vlasništvu supruge dužnosnika Dražena Mufića, u ime Grada Vrbovskog ovlastiti svog zamjenika.**
5. **Dužnosnik i Grad Vrbovsko dužni su prije stupanja u poslovni odnos s Trgovačkim obrtom u vlasništvu supruge dužnosnika dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva.**
6. **Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.**

Obrazloženje

Zahtjev za davanjem mišljenja Povjerenstva podnio je dužnosnik Dražen Mufić, gradonačelnik Grada Vrbovsko. U knjigama ulazne pošte zahtjev je zaprimljen 24. siječnja 2019.g., pod poslovnim brojem 711-U-499-M-11/19-01-2, povodom kojeg se vodi predmet broj M-11/19. Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi navedenog Zakona, stoga je i Dražen Mufić, povodom obnašanja dužnosti gradonačelnika Grada Vrbovskog, obvezan postupati sukladno odredbama ZSSI-a.

Dužnosnik od Povjerenstva, u skladu s člankom 18. stavkom 1. ZSSI-a, traži mišljenje može li Grad Vrbovsko i pod kojim uvjetima stupiti u poslovni odnos s TRGOVAČKIM OBRTOM, u vlasništvu supruge dužnosnika Dražena Mufića, za nabavu klupa i koševa za otpad. U zahtjevu se navodi kako je supruga dužnosnika vlasnica TRGOVAČKOG OBRTA iz Vrbovskog, MBO: 92179444, koji je osnovan 2003. godine i koji proizvodi klupe i koševe za otpad. Grad Vrbovsko je u ranijim godinama, sukladno Zakonu o javnoj nabavi i Pravilniku o jednostavnim nabavama Grada Vrbovskog, sklapao ugovore sa navedenim trgovačkim obrtom, a u 2019. godini planira nabavu klupa i koševa za otpad ukupne vrijednosti cca. 30.000,00 do 50.000,00 kuna (jednostavna nabava). Ukoliko cijenom i kvalitetom najpovoljnija ponuda bude ona obrta u vlasništvu supruge dužnosnika, ista bi se razmatrala za sklapanje ugovora o nabavi klupa i koševa za otpad.

Uvidom u Izvadak iz Obrtnog registra, koji je dužnosnik dostavio u prilogu zahtjeva za davanjem mišljenja, utvrđeno je kako je pod MBO: 92179444 upisan obrt naziva TRGOVAČKI OBRT vl. Dijana Mufić, Vrbovsko, Senjsko 104 (u daljnjem tekstu: TRGOVAKI OBRT). Usporedbom podataka iz podnesenog izvješća o imovinskom stanju dužnosnika utvrđeno je kako je vlasnica navedenog obrta supruga dužnosnika Dražena Mufića, gradonačelnika Grada Vrbovsko.

Člankom 4. stavkom 2. ZSSI-a propisano je da su članovi obitelji dužnosnika, u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika.

Člankom 7. točkom g) ZSSI-a kao jedno od zabranjenih djelovanja dužnosnika, propisano je da je dužnosnicima zabranjeno utjecati na dobivanje poslova ili ugovora o javnoj nabavi.

Točkom i) istog članka propisano je da je dužnosnicima zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Stavkom 2. propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom. Stavkom 4. propisano je da je dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva, s stavkom 5. propisano je da će Povjerenstvo posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Stavkom 6. propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Dužnosnici su u obnašanju javnih dužnosti obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes obnašatelja javne dužnosti dolazi u sukob ili bi mogao doći u sukob s javnim interesom.

Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene im dužnosti kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osobe koja je s njima povezana.

U situaciji u kojoj bi dužnosnik Dražen Mufić, kao gradonačelnik Grada Vrbovsko, sudjelovao u postupku nabave klupa i koševa za otpad za potrebe Grada Vrbovsko, a pritom u postupku kao ponuditelj sudjeluje i obrt u vlasništvu člana obitelji dužnosnika, privatni interes s dužnosnikom povezane osobe mogao bi utjecati na njegovu nepristranost u obnašanju javne dužnosti. U takvim okolnostima dužnosnik je dužan dati prednost zaštiti javnog interesa u odnosu na postojeći privatni interes.

U svrhu zaštite vlastite vjerodostojnosti i očuvanja povjerenja građana u tijela javne vlasti, Povjerenstvo daje uputu dužnosniku i Gradu Vrbovsko da se dužnosnik Dražen Mufić dužan izuzeti od svakog pa i posrednog oblika sudjelovanja u postupku predmetne nabave klupa i koševa za otpad od strane Grada Vrbovskog.

Ukoliko TRGOVAČKI OBRT, u vlasništvu supruge dužnosnika Dražena Mufića, dostavi najpovoljniju ponudu za kupoprodaju klupa i koševa za otpad, dužnosnik je dužan navedenu okolnost deklarirati članovima Gradskog vijeća Grada Vrbovskog te istu okolnost javno objaviti na internetskim stranicama Grada Vrbovskog. Dužnosnik je obvezan za eventualno potpisivanje ugovora o kupoprodaji klupa i koševa za otpad s TRGOVAČKIM OBRTOM, u ime Grada Vrbovskog ovlastiti svog zamjenika.

Povjerenstvo ističe da su dužnosnik i Grad Vrbovsko kao tijelo javne vlasti u kojem dužnosnik obnaša svoju javnu dužnost, u slučaju odabira ponude TRGOVAČKOG OBRTA, a prije stupanja u poslovni odnos, dužni dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo će u posebnoj odluci, sukladno članku 18. ZSSI-a, utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Dražen Mufić, elektroničkom dostavom
2. Objava na internetskoj stranici Povjerenstva
3. Pismohrana